



"Este o nebunie, pentru că legile nici nu sunt încă știute de magistrați, nici nu au apucat să le citească după ce au fost modificate și se modifică din nou. Dacă vrem să fim stat de drept nu se poate să conducem țara prin ordonanțe. Una dintre prevederi este că Secția pentru anchetarea magistraților nu va mai fi în subordinea procurorului general - păi cui să fie subordonantă, adică să avem două procuraturi sau să fie subordonată direct ministrului Justiției, că știe el ce să facă cu ea? Păi să dea o Ordonanță prin care să subordoneze total parchetele și prin asta să închidă povestea, ce tot dau câte un pic, câte un pic. Adică tăiem coada la pisică din bucăți, ca să nu doară așa tare", a declarat Augustin Zegrean.El a criticat și prevederea potrivit căreia judecătorii care au fost procurori pot candida la funcții de conducere din Parchetul General, spunând că sunt meserii diferite și că nu ai cum, ca judecător o viață întreagă, să conduci un parchet. Zegrean spune că Ordonanța este o nouă lovitură dată dată justiției și că "asta se vrea"."Probabil că vor să îi răsplătească cumva și pe judecători. Dacă pe procurori i-au putut face judecători, de ce nu ar putea să îi facă și pe judecători procurori? Nu e în regulă, pentru că sunt două meserii diferite, nu fac același lucru, este cu totul și cu totul altceva. Cum poți să vii după ce ai fost judecător toată viața și să conduci acum Parchetul? Nu este în regulă, dar asta se vrea, încă o lovitură pentru justiție. Mai erau câțiva magistrați în genunchi, nu erau încă toți pe burtă. Nu se poate să schimbă legile de organizare în fiecare trimestru", a mai afirmat fostul președinte al CCR.În ceea ce privește faptul că delegarea pe aceste funcții de conducere nu poate depăși 45 de zile, Zegrean a spus că prevederea pare a fi cu dedicație pentru șefia DNA, astfel încât "să fie scos de acolo procurorul șef interimar și forțată mâna președintelui" pentru numirea Adinei Florea, propusă de mai multe ori de ministrul Justiției."Chiar ne cred proști pe toți, am obosit. Dar sigur, această lovitură nu este finală, că mai vin mâine cu alta. Eu nu înțeleg însă de ce magistrații se lasă călcați așa în picioare, pentru că este un amestec nepermis și fără precedent al Guvernului în justiție", a adăugat Augustin Zegrean.De asemenea, el critică și adoptarea Ordonaței privind desemnarea candidaților României pentru funcția de procuror european, spunând că se știa demult că propunerile trebuie trimise până în 31 martie.Concluzia fostului președinte al CCR: "Așa vor, să conducă țara prin Ordonanțe de Urgență pentru că ordonanțele sunt mai greu de desființat, produc efecte imediat, nu discută nimeni. Ăsta nu este stat de drept, este altceva ce a ajuns acum. De ani de zile ne critică toți pentru că țara este condusă prin ordonanțe - Comisia Europeană, Comisia de la Veneția, toți critică România, dar nu ne interesează".